Broj: 711-I-287-Pp-526-22/23-03-21

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznice Marijane Bunčić**, **Glavne tajnice u Središnjem državnom uredu za obnovu i stambeno zbrinjavanje,** na stručnom sastanku Povjerenstva održanom dana 10. siječnja 2023.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznice Marijane Bunčić,** **Gavne tajnice u Središnjem državnom uredu za obnovu i stambeno zbrinjavanje u odnosu na okolnost nepodnošenja imovinske kartice povodom stupanja na dužnost neće se pokrenuti, jer provjerom podataka nije utvrđeno da bi obveznica počinila moguću povredu odredbi ZSSI-a.**

Obrazloženje

Povjerenstvo je dana 30. studenog 2022.g. zaprimilo **dopis Ministarstva pravosuđa i uprave, Sektora za pravosudnu i upravnu inspekciju, KLASA: 050-02/22-01/429 URBROJ: 514-11-02-01/04-22-2**, u prilogu kojeg je dostavljena anonimna prijave, te je otvoren predmet protiv obveznice Marijane Bunčić,Glavne tajnice u Središnjem državnom uredu za obnovu i stambeno zbrinjavanje, koji se vodi pod brojem Pp-526/22.

U navedenoj prijavi prijavitelj ističe obveznica Marijana Bunčić nema javno objavljenu imovinsku karticu.

Člankom 3. stavkom 3. propisano je da se odredbe iz članaka 10. do 14. glave III. i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Člankom 74.a Zakona o državnim službenicima („Narodne novine“ broj 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15, 138/15, 61/17, 70/19, 98/19) propisano je da u radna mjesta rukovodećih državnih službenika koje imenuje Vlada potpadaju i radna mjesta glavnih tajnika državnih upravnih organizacija.

Člankom 58. Zakona o sustavu državne uprave („Narodne novine“ broj 66/19) ustanovljeno je da se državne upravne organizacije ustrojavaju u pravilu kao središnji državni uredi.

Uvidom u Registar obveznika, Povjerenstvo je utvrdilo da je Marijana Bunčić Glavna tajnica u Središnjem državnom uredu za obnovu i stambeno zbrinjavanjeod 03. lipnja 2022.g. Slijedom navedenog, obveznicu obvezuju odredbe članka 10. do 14. glave III. i članaka 48. do 50. ZSSI-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 10. stavkom 2. ZSSI/21 propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI/21 propisano je opće pravilo da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. ovoga Zakona, pokrenuti postupak protiv obveznika zbog povrede odredbi o podnošenju imovinske kartice

Člankom 14. stavkom 2. ZSSI/21 propisana je iznimka po kojoj će Povjerenstvo obveznika podnošenja imovinske kartice, koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da podnese imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

 Sukladno navedenom, a obzirom da je utvrđeno kako obveznica Marijana Bunčić nije u roku od 30 dana od dana stupanja na dužnost, a niti do dana 25. listopada 2022. podnijela imovinsku karticu sukladno zaključku Povjerenstva Broj: 711-I-2104-IK-2491/22-01-22 od 25 listopada 2022., pozvana je da u roku od 15 dana od dana primitka zaključka,podnese Povjerenstvu pravilno i potpuno ispunjen obrazac imovinske kartice u nekom od propisanih oblika, s naznačenom svrhom podnošenja „Stupanje na dužnost“.

Obveznica je predmetni zaključak zaprimila dana 27. listopada 2022. te je dana 04. studenog 2022. godine podnijela Zahtjev za otvaranjem korisničkog računa, dok je dana 09. studenog 2022. podnijela imovinsku karticu za stupanje na dužnost koja je administrativno odobrena dana 08. prosinca 2022.

Slijedom navedenog, kako je obveznica Marijana Bunčić postupila sukladno nalogu iz zaključka Povjerenstva Broj: 711-I-2104-IK-2491/22-01-22, to je Povjerenstvo utvrdilo kako ne postoje okolnosti koje upućuju da je obveznica povrijedila odredbe ZSSI-a vezano za podnošenje imovinske kartice povodom stupanja na dužnost te je Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1.Obveznici Marijani Bunčić, osobnom dostavom

 2. na znanje Ministarstvu pravosuđa i uprave, Sektor za pravosudnu i upravnu inspekciju

 3. Objava na internetskoj stranici Povjerenstva po urednoj dostavi obveznici

 4. Pismohrana